CELEX: 32014R0031
Language: sk
Date: 2014-01-14 00:00:00
Title: Nariadenie Komisie (EÚ) č. 31/2014 zo 14. januára 2014 , ktorým sa zrušujú rozhodnutia Komisie 2004/301/ES a 2004/539/ES a nariadenie (EÚ) č. 388/2010  Text s významom pre EHP

15.1.2014   
            
            
               SK
            
            
               Úradný vestník Európskej únie
            
            
               L 10/9
            
         NARIADENIE KOMISIE (EÚ) č. 31/2014
   zo 14. januára 2014,
   ktorým sa zrušujú rozhodnutia Komisie 2004/301/ES a 2004/539/ES a nariadenie (EÚ) č. 388/2010
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení smernica Rady 92/65/EHS (1), a najmä na jeho články 19 a 21,
   keďže:
   
               (1)
            
            
               V nariadení (ES) č. 998/2003 sa stanovujú veterinárne požiadavky uplatniteľné na nekomerčné premiestňovanie spoločenských zvierat a pravidlá týkajúce sa kontrol takéhoto premiestňovania. Predmetné nariadenie sa uplatňuje na premiestňovanie druhov spoločenských zvierat uvedených v jeho prílohe I medzi členskými štátmi alebo z tretích krajín. Psy, mačky a fretky sú uvedené v častiach A a B danej prílohy. Nariadenie (ES) č. 998/2003 sa uplatňuje od 3. júla 2004.
            
         
               (2)
            
            
               V rozhodnutí Komisie 2003/803/ES z 26. novembra 2003, ktorým sa stanovuje vzor pasu pre pohyb psov, mačiek a fretiek vo vnútri Spoločenstva (2), sa uvádza vzor pasu pre premiestňovanie psov, mačiek a fretiek ako spoločenských zvierat medzi členskými štátmi, ako sa stanovuje v článku 5 ods. 1 písm. b) nariadenia (ES) č. 998/2003.
            
         
               (3)
            
            
               V záujme uľahčenia prechodu na ustanovenia nariadenia (ES) č. 998/2003 sa prijalo rozhodnutie Komisie 2004/301/ES z 30. marca 2004, ktorým sa stanovuje výnimka z rozhodnutí 2003/803/ES a 2004/203/ES, pokiaľ ide o formát certifikátov a pasov pre nekomerčné premiestňovanie psov, mačiek a fretiek, a ktorým sa mení rozhodnutie 2004/203/ES (3), aby sa v prípade splnenia určitých podmienok mohli naďalej používať certifikáty a pasy spoločenských zvierat, ktoré boli vydané predtým, než nadobudlo účinnosť nariadenie (ES) č. 998/2003.
            
         
               (4)
            
            
               Okrem toho sa v rozhodnutí Komisie 2004/539/ES z 1. júla 2004 o zavedení prechodného opatrenia na realizáciu nariadenia (ES) č. 998/2003 o požiadavkách na zdravotný stav zvierat, ktoré platí pre nekomerčný pohyb domácich zvierat (4), ustanovuje, aby členské štáty v súlade so svojimi vnútroštátnymi predpismi platnými do 3. júla 2004 umožňovali do 1. októbra 2004 vstup tých druhov spoločenských zvierat, ktoré sú uvedené v prílohe I k nariadeniu (ES) č. 998/2003, na svoje územie.
            
         
               (5)
            
            
               Nariadením Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 sa zrušuje a nahrádza nariadenie (ES) č. 998/2003 (5). Opatrenia prijaté na uľahčenie prechodu na ustanovenia nariadenia (ES) č. 998/2003 sú už zastarané. Rozhodnutia 2004/301/ES a 2004/539/ES by sa preto mali zrušiť.
            
         
               (6)
            
            
               Okrem toho sa prijalo nariadenie Komisie (EÚ) č. 388/2010 zo 6. mája 2010, ktorým sa vykonáva nariadenie (ES) č. 998/2003, pokiaľ ide o maximálny počet spoločenských zvierat určitých druhov, ktoré môžu byť predmetom nekomerčného premiestňovania (6). Účelom nariadenia je predísť riziku podvodov spočívajúcich vo vydávaní komerčného premiestňovania psov, mačiek a fretiek za nekomerčné premiestňovanie, a to pri premiestňovaní týchto zvierat do členského štátu z iného členského štátu alebo tretej krajiny uvedenej v oddiele 2 časti B prílohy II k nariadeniu (ES) č. 998/2003.
            
         
               (7)
            
            
               Ustanovenia nariadenia (EÚ) č. 388/2010 boli po preskúmaní začlenené do nariadenia (EÚ) č. 576/2013. Nariadenie (EÚ) č. 576/2013 sa uplatňuje od 29. decembra 2014. Nariadenie (EÚ) č. 388/2010 sa teda v deň začiatku uplatňovania nariadenia (EÚ) č. 576/2013 stáva zastaraným, a preto by sa malo zrušiť s účinnosťou od daného dátumu.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Rozhodnutia 2004/301/ES a 2004/539/ES sa zrušujú.
   Článok 2
   Nariadenie (EÚ) 388/2010 sa zrušuje s účinnosťou od 29. decembra 2014.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. januára 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 146, 13.6.2003, s. 1.
   
      (2)  Ú. v. EÚ L 312, 27.11.2003, s. 1.
   
      (3)  Ú. v. EÚ L 98, 2.4.2004, s. 55.
   
      (4)  Ú. v. EÚ L 237, 8.7.2004, s. 21.
   
      (5)  Ú. v. EÚ L 178, 28.6.2013, s. 1.
   
      (6)  Ú. v. EÚ L 114, 7.5.2010, s. 3.